Babelscape/SREDFM huggingface dataset:
Entertainment Weekly

Entertainment Weekly (μερικές φορές εν συντομία EW) είναι ο τίτλος Αμερικανικού περιοδικού, που εκδίδεται από την εταιρεία Time Inc., η οποία ανήκει στην εταιρεία Time Warner, που καλύπτει τον κινηματογράφο, την τηλεόραση, τη μουσική, τα βιβλίο, το Θέατρο Μπρόντγουεϊ και τη μαζική κουλτούρα. Αντίθετα από τα περιοδικά "Us Weekly", "People Weekly" και "In Touch Weekly", το "EW"' επικεντρώνεται κυρίως σε νέα των μέσων ψυχαγωγίας και σε κριτικές. Τα περιοδικά "Variety" και "The Hollywood Reporter", απευθύνονται σε πιο ειδικούς της βιομηχανίας, ενώ το "EW" στοχεύει σε πιο γενικό κοινό.
Α.Σ. Ρούβας

Ο Αθλητικός Σύλλογος Ρούβας Γέργερης, εν συντομία Α.Σ. Ρούβας Γέργερης, είναι ποδοσφαιρικό σωματείο του οικισμού Γεργέρη, του πρώην Δήμου Ρούβα και νυν Δήμου Γόρτυνας, του Νομού Ηρακλείου και ιδρύθηκε στις 3 Δεκεμβρίου του 1961.

Έδρα της ομάδας είναι το Δημοτικό Στάδιο – Αθλητικό Κέντρο Γέργερης χωρητικότητας 600 ατόμων καθήμενων.
Μις Μπέτυ

Το Μις Μπέτυ (πρωτότυπος τίτλος: Miss Betty) είναι ένα ρομαντικό μυθιστόρημα του Μπραμ Στόκερ που δημοσιεύθηκε στην Αγγλία το 1898 από τον εκδοτικό οίκο C.Arthur Pearson Limited.
Βρετάνη

Η Βρετάνη αποτελεί μια ιστορική, γεωγραφική και πολιτισμική οντότητα (συχνά αποκαλείται και "ιστορική Βρετάνη" ώστε να διαφοροποιείται από την διοικητική περιοχή της Βρετάνης. Είναι μια χερσόνησος, στο δυτικό άκρο της Γαλλίας, η οποία βρίσκεται μεταξύ της Μάγχης στα βόρεια, της Κελτικής θάλασσας και της Ιρουάζ στα δυτικά και του Κόλπου της Γασκόνης στα νότια. Με τη διάλυση της Ρωμαϊκής Αυτοκρατορίας, γνώρισε σημαντική αύξηση στον πληθυσμό της, λόγω της μαζικής μετανάστευσης νησιωτικών Βρετόνων σε αυτό το τμήμα της παλαιάς κελτικής Αρμορικής. Αυτοί ίδρυσαν βασίλειο κατά τον 9ο αιώνα, το οποίο, στη συνέχεια, έγινε δουκάτο εξαρτώμενο από το Βασίλειο της Γαλλίας. Ενωμένο με το Γαλλικό Στέμμα το 1532, αποτέλεσε τμήμα των βασιλικών κτήσεων και αποτέλεσε, από διοικητικής άποψης, ένα στρατιωτικό καθεστώς, μια κυβέρνηση (την Κυβέρνηση της Ρεν), και, από τελωνειακής άποψης, μία «εμπορική επαρχία», μέχρι και τον διοικητικό της αφανισμό το 1790 και την διαίρεσή της σε πέντε νομούς: Κοτ-ντυ-Νορ, Φινιστέρ, Ιλ-ε-Βιλαίν, Λουάρ-Ανφεριέρ και Μορμπιάν. Η Βρετάνη διαθέτει μια ισχυρή εθνική ταυτότητα, η οποία, όμως, είναι ακόμη αμφισβητήσιμη.

Κάτοικοί της είναι οι "Βρετόνοι", είτε πρόκειται για την παλαιά ιστορική επαρχία είτε για την σημερινή διοικητική περιοχή. Η βρετονική ονομασία της, "Breizh" (χωρίς άρθρο, με προφορά ως [brɛjs] στην βρετονική διάλεκτο KLT, [brɛχ] στην βρετονική διάλεκτο του Βαννεταί), ορθογραφείται με τον δίφθογγο «ZH» ώστε να γίνει το "πάντρεμα", με αυτό τον τρόπο, της παλαιάς γραφής που χρησιμοποιούνταν στο Βορρά και στη Δύση (Breiz) με αυτή του Νότου (Breih). Το «Breizh» συντομογραφείται και ως "BZH". Στα γκάλο, την έτερη παραδοσιακή γλώσσα της Βρετάνης, η ονομασία της περιοχής είναι "Bertaèyn".

Η ονομασία Βρετάνη ορίζει επίσης μία γαλλική περιφέρεια, η οποία αποτελείται από τέσσερις νομούς. Ο νομός της Λουάρ-Ατλαντίκ, αν και ιστορικά βρετονικός, αποτελεί, σήμερα, τμήμα της περιφέρειας της Χώρας του Λίγηρα, ενώ το ζήτημα της επανένωσής της με την περιφέρεια της Βρετάνης αποτελεί αντικείμενο συζητήσεων.
Ζεράρ Γκνανουάν

Ο Αμουκού Ζεράρ Γκνανουάν (γεννημένος στις 12 Φεβρουαρίου 1979 στην Ατζοπέ) είναι ένας ποδοσφαιριστής από την Ακτή Ελεφαντοστού, ο οποίος αγωνίζεται στην θέση του τερματοφύλακα για λογαριασμό της ΟΣ Αβράνς, ομάδας του Ερασιτεχνικού Πρωταθλήματος Γαλλίας.

Έχει, συνολικά, 7 διεθνείς συμμετοχές με την Εθνική Ακτής Ελεφαντοστού, ενώ κλήθηκε στην αποστολή που έλαβε μέρος στο Παγκόσμιο Κύπελλο του 2006, κι αυτό παρά το γεγονός πως είχε αγωνιστεί με την Γαλλία στην ηλικιακή κατηγορία U-19, με σημαντικότερη την παρουσία του στο Ευρωπαϊκό Πρωτάθλημα Ποδοσφαίρου U-19 του 1997.
Πατριάρχης Σόφιας Κύριλλος

Ο Πατριάρχης Σόφιας Κύριλλος (3 Ιανουαρίου 1901-7 Μαρτίου 1971), ήταν ο πρώτος Πατριάρχης του ανασυσταθέντος Πατριαρχείου Βουλγαρίας.

Γεννήθηκε στη Σόφια και το κοσμικό του όνομα ήταν Κωνσταντίνος Μαρκώφ Κωνσταντίνωφ. Εκάρη μοναχός στις 30 Δεκεμβρίου 1923 στον Ιερό Ναό Αγίας Κυριακής (Σβέτα Νεντέλγια στα βουλγαρικά) και χειροτονήθηκε διάκονος την επόμενη ημέρα. Πρεσβύτερος χειροτονήθηκε από τον Μητροπολίτη Στάρας Ζαγόρας Παύλο στις 22 Ιουνίου 1929. Το 1935 τοποθετήθηκε γραμματέας της Ιεράς Συνόδου και το 1936 έλαβε το οφίκιο του Αρχιμανδρίτη. Στις 12 Ιουλίου 1936 χειροτονήθηκε τιτουλάριος επίσκοπος Στοβίου. Το 1948 εξελέγη Μητροπολίτης Πλόβντιβ (Φιλιππουπόλεως).

Στις 10 Μαΐου 1953 εξελέγη Πατριάρχης Σόφιας και πάσης Βουλγαρίας. Το 1961 μετά την κανονική ανακήρυξη της Εκκλησίας της Βουλγαρίας σε Πατριαρχείο αναγνωρίστηκε ως Πατριάρχης και από το Οικουμενικό Πατριαρχείο. Πέθανε στις 7 Μαρτίου 1971 σε ηλικία 70 ετών και τάφηκε στο καθολικό της Ιεράς Μονής Μπάτσκοβο, 89 χλμ από τη Σόφια.
Κωνσταντίνος Μήτσου

Ο Κωνσταντίνος Μήτσου (Χαλκιόπουλο Αιτωλοακαρνανίας, 1909 — Θεσσαλονίκη, 27 Ιουνίου 1985) ήταν αντιστράτηγος της Ελληνικής Βασιλικής Χωροφυλακής, κυρίως γνωστός για την εμπλοκή του στην δολοφονία του Γρηγόρη Λαμπράκη ως προστάτης των διάφορων παρακρατικών οργανώσεων. Όταν έγινε η δολοφονία Λαμπράκη ήταν γενικός επιθεωρητής Χωροφυλακής Βορείου Ελλάδος, ενώ είχε διατελέσει και διοικητής της προσωπικής ασφάλειας του διαδόχου και στη συνέχεια βασιλέως Παύλου.

Στην βραβευμένη με Όσκαρ ταινία "Ζ" του Κώστα Γαβρά, η οποία είναι βασισμένη στο ομότιτλο μυθιστόρημα του Βασίλη Βασιλικού αναφέρεται ο Μήτσου απλά ως «ο Στρατηγός» και τον υποδύεται ο Γάλλος ηθοποιός Pierre Dux.
Αλεξάνδρα Σκάλα-Ταρχανιώτη

Η Αλεξάνδρα Σκάλα-Ταρχανιώτη (1475-1506) ήταν Ιταλίδα λογοτέχνις Φλωρεντινής καταγωγής.
Αμένωφις Γ΄

Ο Αμένωφις Γ΄ (εξελληνισμένο όνομα του Αμενχοτέπ) ήταν πατέρας του Ακενατών, ανακηρύχτηκε Φαραώ σε ηλικία περίπου 12 χρόνων και βασίλεψε περίπου 39 χρόνια. Η βασιλεία του ήταν, ως επί το πλείστον, ειρηνική και γνωστή για τις διπλωματικές σχέσεις με τα βασίλεια της Μεσοποταμίας,ιδιαίτερα για το εμπόριο χρυσού.Έκανε πολλούς διπλωματικούς γάμους με ξένες πριγκίπισσες,αλλά κύριως σύζηγος του ήταν η βασίλισσα Τίη,όπου σε αντίθεση με το έθιμο,δεν είχε βασιλική καταγωγή.
Άφησε πίσω του πάρα πολλά μνημεία,όπως δύο γιγάντια αγάλματα ύψους 17 μέτρων,γνωστά τον παλαιότερο καιρό στους αρχαιολόγους ως "Κολοσσοί του Μέμνωνα",που στόλιζαν την είσοδο του νεκρικού του ναού,καθώς και πολλούς ναούς και αγάλματα σε όλη την Αίγυπτο.Επίσης κατασκεύασε ένα καινούργιο βασιλικό ανάκτορο,στις Δυτικές Θήβες,με τη σύγχρονη ονομασία Μαλκάτα. Στα τέλη της ζωής του υπάρχουν αναφορές ότι ήταν άρρωστος και καταπονημένος. Μετά θάνατον τάφηκε στην Κοιλάδα των Βασιλέων και άφησε πίσω του μια ισχυρή, πλούσια αυτοκρατορία.
Αιγύπτιοι αρχαιολόγοι ανακάλυψαν κοντά στο Λούξορ (νότια), ένα τεράστιο άγαλμα του Αμενχοτέπ Γ’, ένα από τα μεγαλύτερα αυτού του …Φαραώ που έχουν ανακαλυφθεί μέχρι σήμερα, όπως ανακοίνωσε σήμερα το υφυπουργείο Αρχαιοτήτων. 

Το φιλοτεχνημένο σε χαλαζίτη γλυπτό, ύψους μεγαλύτερου από 13 μέτρα, βρέθηκε σε επτά κομμάτια στον ταφικό ναό του Αμενχοτέπ Γ’ στο Κομ αλ-Χιτάν.

Πρόκειται για ένα από τα δύο αγάλματα που είχαν τοποθετηθεί στη βόρεια είσοδο του ναού, τα οποία πιθανότατα καταστράφηκαν κατά το σεισμό του έτους 27 π.Χ., αναφέρεται στην ανακοίνωση. Το άγαλμα, του οποίου το κεφάλι δεν έχει ακόμη βρεθεί, είχε από τότε «θαφτεί» κάτω από τη γη.


Κατηγορία:Φαραώ της 18ης Αιγυπτιακής Δυναστείας
Κατηγορία:Φαραώ

Πηγή:
https://www.ancient.eu/Amenhotep_III/
Ραούνγκ

thumb|250px|Αεροφωτογραφία της κορυφής του Ραούνγκ
Το Ραούνγκ ("Raung") είναι ενεργό στρωματοηφαίστειο στην ανατολική Ιάβα. Έχει ύψος 3.332 μέτρα και στην κορυφή του υπάρχει μια καλντέρα διαμέτρου περίπου δύο χιλιόμετρων. Το βουνό βρίσκεται κοντά στη μεγάλη ηφαιστειακή καλντέρα Ιτζέν, η οποία έδω το όνομα στο ηφαιστεικά σύμπλεγμα Ιτζέν, στο οποίο ανήκει το Ραούνγκ. Τέσσερα χιλιόμετρα μακριά από το Ραούνγκ βρίσκεται το Γκουνούγκ Γκαντούνγκ, το οποίο είναι πηγή μιας από τις μεγαλύτερες κατολισθήσεις της Ινδονησίας. Τα κορήματα της κατολίσθησης καλύπτουν 1.000 χλμ² και φτάνουν σε απόσταση 79 χιλιομέτρων από το βουνό.

Το Ραούνγκ είναι από τα πιο ενεργά ηφαίστεια της Ιάβας. Η ηφαιστειακή δραστηριότητα του Ραούνγκ περιλαμβάνει εκρηκτικές στήλες στάχτης και ροές λάβας. Η πρώτη καταγεγραμένη έκρηξή του έλαβε χώρα το 1586 και προκάλεσε θανάτους. Το 1593 έλαβε χώρα μια ισχυρή έκρηξη με ισχύ στη κλίμακα VEI 5. Το 1638 καταγράφηκε στη περιοχή του Ραούνγκ ένα ισχυρό λαχάρ, το οποίο συνοδεύτηκε από αρκετούς σεισμούς. Το λαχάρ προκάλεσε 1.000 περίπου θανάτους. Άλλες πολύνεκρες εκρήξεις έλαβαν χώρα το 1730 και το 1822, με τους νεκρούς να ξεπερνούν τους 3.000 και στις δύο εκρήξεις.

Λόγω του μεγάλου ύψους του, το ηφαίστειο μπορεί να εύκολα να διαταράξει τις αεροπορικές πτήσεις, όπως συνέβη τις 9 Ιουνίου 2015, όταν ακυρώθηκαν 100 πτήσεις από κοντινά αεροδρόμια, συμπεριλαμβανομένου αυτού του γειτονικού Μπαλί, ύστερα από μια εβδομάδα μη-εκρηκτικής δραστηριότητας, με παραγωγή ηφαιστειακής στάχτης.
Αμπούτιου

Το αιγυπτιακό σκυλί Αμπούτιου (Abuwtiyuw), γνωστό επίσης και ως Αμπούτιου, (πεθ. πριν το 2280 ΠΚΕ) είναι ένα από τα παλαιότερα καταγεγραμμένα κατοικίδια του οποίου το όνομα είναι γνωστό. Πιστεύεται ότι ήταν βασιλικό σκυλί φύλακας που έζησε κατά την 6η Δυναστεία (2345–2181 ΠΚΕ), και τάφηκε με περίτεχνο τελετουργικό τρόπο στη Νεκρόπολη της Γκίζας με διαταγή άγνωστου φαραώ.

Μία λίθινη επιγραφή με τον κατάλογο των δώρων του φαραώ για την ταφή του Abuwtiyuw ανακαλύφθηκε από τον αιγυπτιολόγο Τζορτζ Άντριου Ρέισνερ τον Οκτώβριο του 1935. Η επιγραφή φαίνεται ότι ήταν τμήμα σπαραγμάτων που ήταν ενσωματωμένα σε ένα μαστάμπα της 6ης Δυναστείας, κατασκευασμένο μετά την κατεδάφιση του ταφικού κτίσματος που ανήκε στον ιδιοκτήτη του Αμπούτιου, όπου είχε, κατά πάσα πιθανότητα, τοποθετηθεί αρχικά η επιγραφή. Οι διαστάσεις της πινακίδας από ασβεστόλιθο ήταν 54.2 cm × 28.2 cm × 23.2 cm. Η επιγραφή αποτελείται από δέκα κατακόρυφες στήλες ιερογλυφικών διαχωρισμένες με κατακόρυφες γραμμές.

Ο Αμπούτιου πιθανότατα ήταν ελαφρύ κυνηγετικό σκυλί που έμοιαζε με τα σύγχρονα γκρέιχαουντ, με ανορθωμένα αυτιά και σγουρή ουρά. Ο τάφος στον οποίο βρέθηκε η επιγραφή είναι στο Κοιμητήριο G 2100 στο Δυτικό Πεδίο της Γκίζας, κοντά στην δυτική πλευρά της Πυραμίδας του Χέοπα.
Γεωσύγχρονη τροχιά

Γεωσύγχρονη τροχιά ονομάζεται η τροχιά ενός τεχνητού δορυφόρου γύρω από τη Γη, κατά την οποία ο δορυφόρος κινείται με γωνιακή ταχύτητα ίση με την γωνιακή ταχύτητα περιστροφής της Γης.

Ειδική περίπτωση γεωσύγχρονης τροχιάς αποτελεί η γεωστατική τροχιά.
Φίλιπ Μίλερ

Ο Φίλιπ Μίλερ, αγγλ. "Philip Miller", επίσημη συντομογραφία ("MILL."), (1691 - 18 Δεκεμβρίου 1771) ήταν Άγγλος κηπουρός και βοτανολόγος σκωτσέζικης καταγωγής.
Λα Φερρασσί

Το σπήλαιο Λα Φερρασσί (γαλ. "La Ferrassie") βρίσκεται στο διαμέρισμα Ντορντόνι (Dordogne) της Γαλλίας. Φιλοξενεί δείγματα πολλών αρχαίων πολιτισμών, των Micoquien, Moustérien, του ωρινάκιου πολιτισμού και των Gravettien. Εκεί βρέθηκαν επίσης και τάφοι των Νεάντερταλ.
Λε Μαν Σαρτ Μπασκέτ

Η Λε Μαν Σαρτ Μπασκέτ είναι μια επαγγελματική ομάδα μπάσκετ, με έδρα την πόλη του Λε Μαν, στην Γαλλία. Η ομάδα αγωνίζεται στο Γαλλικό Πρωτάθλημα, ενώ σε διεθνές επίπεδο στο Μπάσκετμπολ Τσάμπιονς Λιγκ.
Καντίμα

Το Καντίμα (εβραϊκά: קדימה, κυριολεκτικά "Εμπρός") είναι ένα Ισραηλινό φιλελεύθερο και σιωνιστικό πολιτικό κόμμα. Ιδρύθηκε στις 24 Νοεμβρίου 2005 από μετριοπαθείς του Λικούντ που συμφώνησαν με το σχέδιο μονομερούς αποχώρησης του Ισραήλ που προτάθηκε από τον Αριέλ Σαρόν, καθώς και από πρώην μέλη του Εργατικού κόμματος. Υπό την ηγεσία του Εχούντ Ολμέρτ, ύστερα από την καρδιακή προσβολή του Σαρόν, το κόμμα έγινε το μεγαλύτερο της Κνέσετ μετά τις εκλογές του 2006, κερδίζοντας 29 από τις συνολικά 120 έδρες της. Παρόλο που το κόμμα κέρδισε τις περισσότερες έδρες στις εκλογές του 2009 υπό την ηγεσία της Τζίπι Λίβνι, βρέθηκε για πρώτη φορά στην αντιπολίτευση, αφού σχηματίστηκε κυβέρνηση υπό το Λικούντ. Στις 8 Μαΐου 2012, το κόμμα συμμετείχε στην κυβέρνηση του Μπενιαμίν Νετανιάχου, αποχώρησε, όμως, από την κυβέρνηση στις 17 Ιουλίου. 
Κατηγορία:Φιλελεύθερα κόμματα στο Ισραήλ
USA Today

USA Today είναι ο τίτλος εθνικής Αμερικανικής καθημερινής εφημερίδας που εκδίδεται από την εταιρεία Gannett Company. Ιδρύθηκε από τον Αλ Νιούχαρθ στις 15 Σεπτεμβρίου 1982. Η "USA Today" διανέμεται και στις 50 πολιτείες, στο Πουέρτο Ρίκο, στην Ουάσινγκτον, το Γκουαχάν, στον Καναδά και στο Ηνωμένο Βασίλειο. Η εφημερίδα έχει την έδρα της στην περιοχή Τάισονς Κόρνερ στην Κομητεία Φέαρφαξ της Βιρτζίνια.
Ντέιβιντ Πετρέους

Ο Ντέιβιντ Πετρέους ("David Howell Petraeus", 7 Νοεμβρίου 1952) είναι Αμερικανός στρατιωτικός.
Minecraft

Το Minecraft είναι βιντεοπαιχνίδι sandbox που δημιουργήθηκε αρχικά από τον Σουηδό προγραμματιστή Μάρκους "Notch" Πέρσον και αργότερα αναπτύχθηκε και δημοσιεύθηκε από την Mojang και την Microsoft. Η δημιουργικότητα του "Minecraft" αφήνει τους παίκτες να χτίσουν κατασκευές από κύβους με διάφορες υφές σε έναν τρισδιάστατο, αλγοριθμικά δημιουργημένο κόσμο. Άλλες δραστηριότητες στο παιχνίδι περιλαμβάνουν την εξερεύνηση, τη συλλογή των πόρων, την κατασκευή, και τις μάχες. Πολλαπλές λειτουργίες παιχνιδιού είναι διαθέσιμες, συμπεριλαμβανομένης της επιβίωσης, όπου ο παίκτης πρέπει να αποκτήσει πόρους για να χτίσει τον κόσμο και να διατηρήσει την υγεία του, μια δημιουργική λειτουργία ονόματι "creative" ή αλλιώς "Λειτουργία Δημιουργίας" όπου οι παίκτες έχουν απεριόριστους πόρους για να χτίσουν με αυτούς, και την ικανότητα να πετούν, μια λειτουργία περιπέτειας, όπου οι παίκτες παίζουν προσαρμοσμένους χάρτες που δημιουργήθηκαν από άλλους παίκτες και μια λειτουργία θεατή όπου οι παίχτες μπορούν να πετάξουν και να περνούν μέσα από τους κύβους αλλά δεν μπορούν να τοποθετήσουν ή να καταστρέψουν κάποιο κύβο. Η PC έκδοση του παιχνιδιού είναι γνωστή για τα mods τρίτων, τα οποία προσθέτουν διάφορα νέα στοιχεία, χαρακτήρες και αποστολές στο παιχνίδι. Το παιχνίδι δημιουργήθηκε το 2009 και είχε πολύ λιγότερα στοιχεία και κύβους από οτί έχει σήμερα,( υπάρχουν διάφορα πακέτα που μπορούν να αλλάξουν το ποσό δύσκολο είναι το παιχνίδι). 

Κυκλοφόρησε για υπολογιστές στις 17 Ιανουαρίου του 2012. Κυκλοφόρησε 9 Μαΐου του 2012 για Xbox 360, και 17 Δεκεμβρίου του 2013 για PlayStation 3. Επίσης κυκλοφόρησε στις 4 και 5 Σεπτεμβρίου του 2014 για PlayStation 4 και Xbox One, καθώς και 14 Οκτωβρίου του 2014 για PlayStation Vita.
Βασίλειο της Βοημίας

thumb|Το έμβλημα του Βασιλείου της Βοημίας
thumb|Βασίλειο της Βοημίας, 1618
Το Βασίλειο της Βοημίας (στα τσέχικα : "České království", στα γερμανικά : "Königreich Böhmen" και στα λατινικά : "Regnum Bohemiae") ήταν ένα βασίλειο που βρισκόταν στην περιοχή της Βοημίας στην κεντρική Ευρώπη, του οποίου το μεγαλύτερο μέρος των εδαφών του βρισκόνταν στην Τσεχία. Το Βασίλειο αποτέλεσε τμήμα της Αγίας Ρωμαϊκής Αυτοκρατορίας μέχρι τη διάσπασή του το 1806, ημερομηνία κατά την οποία έγινε τμήμα της Αυστριακής Αυτοκρατορίας, και στη συνέχεια της Αυστροουγγρικής Αυτοκρατορίας το 1867. Μετά την ήττα των κεντρικών δυνάμεων μετά τον Α’ Παγκόσμιο Πόλεμο και την Συνθήκη των Βερσαλλιών, η Αυστρο-Ουγγρική Αυτοκρατορία διαλύθηκε και η Βοημία συμπεριλήφθηκε στα εδάφη της νεοσύστατης Δημοκρατίας της Τσεχοσλοβακίας.
Α.Ο. Νέοι Βύρωνος

Ο Α.Ο. Νέοι Βύρωνος είναι ιστορικό αθλητικό σωματείο του Δήμου Βύρωνα Αττικής που ιδρύθηκε το 1924. Σήμερα διατηρεί τμήματα μπάσκετ, βόλεϊ και σκάκι, ενώ παλιότερα είχε και τμήματα στίβου, χειροσφαίρισης, ποδηλασίας και ποδοσφαίρου. Έχει έμβλημα τη μορφή του Λόρδου Βύρωνα, από τον οποίο πήρε το όνομά της η περιοχή και χρώματα γαλάζιο και άσπρο. Οι Νέοι Βύρωνος διαθέτουν κλειστό γήπεδο αθλοπαιδιών (μπάσκετ και βόλεϊ) για τα αθλητικά τους τμήματα.
Αμπντάλα Ενσούρ

Ο Δρ. Αμπντάλα Ενσούρ ("Abdalla Ensour", 1939-) είναι πολιτικός από την Ιορδανία, που χρημάτισε πρωθυπουργός της χώρας από τον Οκτώβριο του 2012 ως τον Μάιο του 2016.
Καθεδρικός Ναός του Σαν Κριστόμπαλ ντε Λα Λαγούνα

Ο Καθεδρικός Ναός του Σαν Κριστόμπαλ ντε Λα Λαγούνα (ισπανικά: "Catedral de San Cristóbal de La Laguna"), γνωστός και ως Καθεδρικός Ναός της Κυρίας μας των Θεραπειών (ισπανικά: "Catedral de Nuestra Señora de los Remedios"), είναι Καθεδρικός Ναός της Ρωμαιοκαθολικής Εκκλησίας που βρίσκεται στην πόλη του Σαν Κριστόμπαλ ντε Λα Λαγούνα στο νησί της Τενερίφης (Κανάριοι Νήσοι, Ισπανία). Ο καθεδρικός ναός είναι η έδρα της Επισκοπής της Τενερίφης, συμπεριλαμβανομένης και της επαρχίας της Σάντα Κρουθ της Τενερίφης. Ο καθεδρικός ναός βρίσκεται στο ιστορικό κέντρο της πόλης, αναγνωρισμένος ως Μνημείο Παγκόσμιας Κληρονομιάς από την UNESCO το 1999.
Μαρκ Γουέιν Κλαρκ

Ο Μαρκ Γουέιν Κλαρκ ("Mark Wayne Clark", 1 Μαΐου 1896 – 17 Απριλίου 1984) ήταν Αμερικανός στρατηγός που είχε λάβει μέρος και στους δύο παγκόσμιους πολέμους καθώς και στο πόλεμο της Κορέας. Κατά τη διάρκεια του Β΄ Παγκοσμίου Πολέμου ήταν ο νεότερος Αμερικανός Αντιστράτηγος στον αμερικανικό στρατό.
Κλάους Λούτε

O Κλάους Λούτε (γερμανικά: Claus Luthe, 8 Δεκεμβρίου 1932 - 17 Μαρτίου 2008) ήταν γερμανός σχεδιαστής αυτοκινήτων.

Γεννήθηκε στο Βούπερταλ, απ’ όπου έφυγε για το Βίρτσμπουργκ το 1948, όπου και εργάστηκε ως κατασκευαστής αμαξωμάτων και σχεδιαστής στην εταιρεία Karosseriebauer Voll ως το 1954. Στη συνέχεια εργάστηκε στη Fiat Γερμανίας, όπου και συμμετείχε στο σχεδιασμό του μπροστινού μέρους του κλασικού 500 του 1957. Λίγο καιρό αργότερα, έφυγε για την NSU, για την οποία σχεδίασε, μεταξύ άλλων, τα Wankel Spider και Ro80 με περιστροφικό κινητήρα Βάνκελ.

Από το 1971 έως το 1976, ο Κλάους Λούτε εργάστηκε στην Audi, μετά τη συγχώνευση της NSU με την Auto Union, όπου σχεδίασε τo Audi 50, τη δεύτερη γενιά του Audi 80 και του Audi 100. Επόμενος σταθμός της καριέρας του ήταν η BMW, όπου, μαζί με τον Ερκόλε Σπάντα, βοήθησε σημαντικά στην αισθητική αναβάθμιση των μοντέλων της εταιρείας. Ο Λούτε παρέμεινε στην BMW μέχρι το 1990, όταν και παραιτήθηκε λόγω των κατηγοριών που τον βάραιναν για τη δολοφονία του γιου του.

Κατηγορία:Γερμανοί βιομηχανικοί σχεδιαστές
Αλμπέρτο Βακίνα

Ο Αλμπέρτο Βακίνα (Alberto Vaquina) είναι γιατρός και πολιτικός της Μοζαμβίκης και πρωθυπουργός από τις 8 Οκτωβρίου 2012 ως τις 17 Ιανουαρίου 2015. Αντικατέστησε τον Άιρες Αλί μετά την απόλυση του τελευταίου από τον Πρόεδρο Αρμάντο Γκεμπούζα.
Σεργκέι Νικόλσκι

Ο Σεργκέι Νικόλσκι (Sergey Mikhailovich Nikolsky, ρωσικά: Серге́й Миха́йлович Нико́льский, 30 Απριλίου 1905 - 9 Νοεμβρίου 2012) ήταν Ρώσος μαθηματικός. Γεννήθηκε στην Τάλιτσα στην τότε κυβερνητική περιφέρεια του Περμ, στη Ρωσία. Από τις 28 Νοεμβρίου 1972 ως το θάνατό του ήταν ακαδημαϊκός. Τιμήθηκε με πλήθος επιστημονικών βραβείων. Στην ηλικία των 92 ετών ήταν ενεργός δίνοντας διαλέξεις στο Ινστιτούτο Φυσικής και Τχενολογίας (MIPT) στη Μόσχα. Το 2005 περιορίστηκε στο να κάνει ομιλίες σε επιστημονικά συνέδρια, ενώ εργαζόταν ακόμα στο MIPT σε ηλικία 100 ετών.

Πέθανε στις 9 Νοεμβρίου 2012, σε ηλικία 107 ετών.
Μαξίμ Ρεμπώ

Ο Ζαν-Φρανσουά-Μαξίμ Ρεμπώ ("Jean-François-Maxime Raybaud", 1795-1894) ήταν Γάλλος φιλέλληνας, στρατιωτικός και συγγραφέας και συμμετείχε στην Ελληνική Επανάσταση toy 1821.
Δένδερα

Τα Δένδερα ("αραβικά: دندرة") είναι μια μικρή πόλη στην Αίγυπτο, στη δυτική όχθη του Νείλου, περίπου πέντε χιλιόμετρα νότια της Κένα, στην απέναντι από αυτήν όχθη.
Νέα Στύρα

thumb|right|Παραλία των Στύρων απέναντι από την ομώνυμη νησίδα
Τα Νέα Στύρα είναι παράλιος οικισμός και επίνειο των Στύρων της Εύβοιας. Σύμφωνα με την απογραφή του 2011, έχουν πληθυσμό 1.031 κατοίκους. Βρίσκονται κτισμένα στη νοτιοδυτική ακτή του νησιού, απέναντι από τη νησίδα Στύρα, ανάμεσα στον κόλπο των Πεταλιών και στους πρόποδες του όρους Κλιόσι. Η περιοχή αποτελεί το στενότερο σημείο της Εύβοιας, πλάτους δέκα χιλιομέτρων. Βρίσκεται σε απόσταση 99 χλμ. ΝΔ της Χαλκίδας.
Ποδόσφαιρο κλειστού χώρου

μικρογραφία|Εσωτερικό ποδόσφαιρο στην Σιγκαπούρη
μικρογραφία|Ποδόσφαιρο κλειστού χώρου σε εξωτερικό γήπεδο στο Μεξικό

Το Ποδόσφαιρο κλειστού χώρου ή "εσωτερικό ποδόσφαιρο" ή 6x6, διεθνώς γνωστό ως "Indoor soccer", "arena soccer", "six-a-side football" στο Ηνωμένο Βασίλειο, ή "Minifootball" στην Ευρώπη είναι μια παραλλαγή του ποδοσφαίρου. Το παιχνίδι προσαρμόζεται σε κλειστούς χώρους, όπως π.χ. ένα γήπεδο χόκεϊ καλυμμένο με χλοοτάπητα ή ένα παγοδρόμιο. Ο όρος "εσωτερικό ποδόσφαιρο" είναι γνωστός για την περιγραφή των διαφόρων στυλ του παιχνιδιού και χρησιμοποιείται επίσης για να περιγράψει παρόμοια παιχνίδια σε γήπεδα που είναι χτισμένα σε εξωτερικούς χώρους.

Το ποδόσφαιρο κλειστού χώρου είναι μία από τις πολλές διαφορετικές παραλλαγές του ποδοσφαίρου σχεδιασμένα για παιχνίδι σε εσωτερικούς χώρους. Είναι πιο δημοφιλές στις Ηνωμένες Πολιτείες, στον Καναδά και το Μεξικό, με πολλές ερασιτεχνικές, συλλογικές και επαγγελματικές κατηγορίες πρωταθλημάτων. Είναι επίσης δημοφιλές στη Βραζιλία, όπου λέγεται showbol. Άλλες παραλλαγές του ποδοσφαίρου σε κλειστό χώρο με διαφορετικούς κανόνες, όπως το ποδόσφαιρο σάλας και το πέντε επί πέντε, είναι πιο δημοφιλής εκτός της Βόρειας Αμερικής.



Κατηγορία:Παραλλαγές ποδοσφαίρου
Κατηγορία:Ορολογία ποδοσφαίρου
Κορτόνα

Η Κορτόνα (ιταλικά: "Cortona") είναι ιταλική πόλη 23.036 κατοίκων στην επαρχία Αρέτσο, το κύριο πολιτιστικό και τουριστικό κέντρο της Βαλ ντι Κιάνα (Val di Chiana) μετά την επαρχιακή πρωτεύουσα. Η έκταση του Δήμου είναι η τέταρτη μεγαλύτερη της Τοσκάνης (η δεύτερη με εξαίρεση τις επαρχιακές πρωτεύουσες) και η 29η στην Ιταλία. Ήταν μια από τις δώδεκα Ετρουσκικές πόλεις (Δωδεκάπολη) και βρίσκεται νότια της επαρχίας του Αρέτσο και νοτιο-ανατολικά της Τοσκάνης, στα σύνορα με την Ούμπρια.
Μήτρος Σκυλοδήμος

Ο Μήτρος Σκυλοδήμος (1804-1871) ήταν αγωνιστής της επανάστασης του 1821 από την Αιτωλοακαρνανία, μετέπειτα στρατιωτικός στο νεοϊδρυθέν Ελληνικό κράτος όπου έφτασε το βαθμό του συνταγματάρχη και βουλευτής Βάλτου το 1850 και το 1862.
Πήτερ Κόνελι

Ο Πήτερ Κόνελι ("Peter Connelly", γεννήθηκε στις 8 Σεπτεμβρίου 1972) είναι Άγγλος συνθέτης μουσικής ηλεκτρονικών παιχνιδιών. Γνωστότερο έργο του είναι η μουσική του «Tomb Raider». Δούλεψε για τις Core Design, Eutechnyx και Ubisoft Reflections. Σπούδασε βιολοντσέλο, κιθάρα και πιάνο και έλαβε στο Newcastle College ειδίκευση στην Τεχνολογία της Μουσικής. Αναφέρει τους Τζον Γουίλιαμς και Ντάνυ Έλφμαν, ως τους δύο συνθέτες που τον επηρέασαν.

Με τη μουσική επένδυση (σάουντρακ) της ταινίας "Lara Croft Tomb Raider: The Angel of Darkness", ο Κόνελι έγραψε μουσική πρώτη φορά για πραγματική ορχήστρα. Έχει επιλέξει τα όμποε, αγγλικό κόρνο, άρπα και φλάουτο να εκπροσωπούν τη Λάρα.

Σήμερα διαθέτει δικό του στούντιο, το οποίο ονομάζει "Universal Sound Design".
Αίθουσα της Τενερίφης

Η Αίθουσα της Τενερίφης «Αδάν Μαρτίν» (στα ισπανικά: "Auditorio de Tenerife "Adán Martín""), καλύτερα γνωστή απλά ως Αίθουσα της Τενερίφης (στα ισπανικά: "Auditorio de Tenerife") βρίσκεται στη Σάντα Κρουθ ντε Τενερίφε, στις Κανάριες Νήσους της Ισπανίας. Πρόκειται για ένα χώρο όπου παρουσιάζονται θεατρικές παραστάσεις, παραστάσεις όπερας, μπαλέτου και μουσικές παραγωγές. Σχεδιάστηκε από τον Ισπανό αρχιτέκτονα Σαντιάγο Καλατράβα το 2003.

Σήμερα είναι ένα από τα πιο σημαντικά σύμβολα της πόλης της Σάντα Κρουθ και του νησιού της Τενερίφης, καθώς επίσης και ένα από τα πιο σημαντικά κτίρια της σύγχρονης αρχιτεκτονικής.
Ασσησός

H Ασσησός είναι Αρχαία Ελληνική πόλη στην περιοχή της Καρίας στη Μικρά Ασία, κοντά στην Μίλητο, και η περιοχή του ιερού της Αθηνάς. 

Η πόλη αναφέρεται από τον Ηρόδοτο και τις Ιστορίες του (I.18-23), στο πλαίσιο ενός επεισοδίου κατά τη διάρκεια του πολέμου μεταξύ των Λυδών υπό Σαδυάττη και των Μιλησίων στα τέλη του 7ου αιώνα π.Χ.

Η θέση του αρχαίου οικισμού έχει εντοπιστεί από τους αρχαιολόγους στο σύγχρονο Μεγκρερεντέβε (Mengerevtepe) τοποθεσία, περίπου 7 χλμ νότια-ανατολικά της Αρχαίας Μιλήτου.
Μερς Ελ Κεμπίρ

thumb|right|280px|Μερς Ελ Κεμπίρ (παλαιά φωτογραφία): στο βάθος ή παλιά πόλη, το φρούριο και το ακρωτήριο, μπροστά η νέα πόλη και ο λιμένας
Το/Η Μερς Ελ Κεμπίρ (Mers-el-Kébir) ( Αραβικά : المرسى الكبير , = «ο μέγας λιμένας») είναι παράλια πόλη - λιμένας, ακρωτήριο και όρμος της βορειοδυτικής Αλγερίας, κοντά στο Οράν. Στους ναυτικούς είναι περισσότερο γνωστός ως Αλ-Μάρσα Αλ-Καμπίρ, ή και απλούστερα Μάρσα Καμπίρ.
Νέα Φλαμανδική Συμμαχία

Η Νέα Φλαμανδική Συμμαχία (ολλ. "Nieuw-Vlaamse Alliantie") είναι φλαμανδικό πολιτικό κόμμα. Είναι ένα συντηρητικό και φιλελεύθερο κίνημα που προάγει τον πολιτικό εθνικισμό. Αποτελεί τμήμα του φλαμανδικού κινήματος και επιθυμεί την ειρηνική απόσχιση της Φλάνδρας από το Βέλγιο. 

Το κόμμα είναι επίσης γνωστό για την επιμονή του στη χρήση της ολλανδικής γλώσσας στις συναλλαγές με κρατικούς φορείς και για την προώθηση της χρήσης των ολλανδικών ως την γλώσσα που θα επιτρέπει την ενσωμάτωση στην κοινωνία. Το κόμμα συμμετέχει στην φλαμανδική κυβέρνηση σε συνεργασία με το Χριστιανοδημοκρατικό και Φλαμανδικό Κόμμα και το Εναλλακτικό Σοσιαλιστικό Κόμμα. 

Αφού αγωνιζόταν να ξεπεράσει το εκλογικό όριο, η Νέα Φλαμανδική Συμμαχία συμμετείχε σε συνεργασία με το Χριστιανοδημοκρατικό και Φλαμανδικό Κόμμα, συμμετέχοντας στις περιφερειακές εκλογές του 2004 και τις ομοσπονδιακές εκλογές του 2007, κερδίζοντας και τις δύο. Η συμμαχία διαλύθηκε το 2008 ύστερα από διαφωνίες σχετικά με την ομοσπονδιακή μεταρρύθμιση και κατέβηκε στις φλαμανδικές εκλογές του 2009 αυτόνομα, κερδίζοντας 16 από τις συνολικά 150 έδρες, καθώς και στις ευρωεκλογές του ίδιου έτους, κερδίζοντας μία έδρα. Το κόμμα κατέχει δύο από τις εννέα υπουργικές θέσεις στη φλαμανδική κυβέρνηση.

Από τις ομοσπονδιακές εκλογές του 2010, το κόμμα είναι το μεγαλύτερο της Φλάνδρας και του Βελγίου, κερδίζοντας το 28% των ψήφων της Φλάνδρας και το 17% των συνολικών ψήφων. Ήταν η πρώτη φορά που ένα καινούριο κόμμα κυριάρχησε στις εκλογές του Βελγίου. 

Ο κύριος στόχος του κόμματος είναι η πραγματοποίηση θεσμικών μεταρρυθμίσεων μέσω σταδιακής αύξησης των εξουσιών και για τις δύο κοινότητες ξεχωριστά. Επιπλέον, δίνει έμφαση στον μη επαναστατικό και ευρωπαϊκό χαρακτήρα του (σε αντίθεση με το ακροδεξιό Φλαμανδικό Συμφέρον) έτσι ώστε να εξασφαλιστεί η μεγαλύτερη φλαμανδική αυτονομία. 

Κατόπιν των Βελγικών βουλευτικών εκλογών του 2014, η Νέα Φλαμανδική Συμμαχία συγκυβερνά με το Μεταρρυθμιστικό Κίνημα, το Χριστιανοδημοκρατικό και Φλαμανδικό Κόμμα, και τους Ανοιχτούς Φλαμανδούς Φιλελεύθερους και Δημοκράτες στην κυβέρνηση υπό τον πρωθυπουργό Σαρλ Μισέλ.
Οίκος των Γκοντζάγκα

μικρογραφία|150px|Ο θυρεός του Οίκου των Γκοντζάγκα

Ο Οίκος των Γκοντζάγκα, ιταλ. Casa di Gonzaga, υπήρξε σπουδαία ηγεμονική δυναστεία, που εξουσίασε στη βόρεια Ιταλία με έδρα τη Μάντοβα από το 1328 έως το 1708. Στην ηγεμονία τους περιλαμβανόταν και περιοχές όπως το Μομφερράτο στο Πεδεμόντιο, η πόλη Νεβέρ στη Γαλλία, καθώς και πολλές άλλες περιοχές (ήσσονος οικονομικής σημασίας) στην ευρύτερη περιοχή της ιταλικής χερσονήσου, αλλά και την κεντρική Ευρώπη. Ο ρόλος των Γκοντζάγκα υπήρξε σπουδαιότατος, όσον αφορά στην καλλιτεχνική και πολιτική όσμωση της Ευρώπης κατά τη μακρόχρονη βασιλεία τους, ενώ αξιομνημόνευτο είναι το γεγονός ότι από τους γόνους του Οίκου προέκυψαν δώδεκα καρδινάλιοι, δεκατέσσερις επίσκοποι και ένας άγιος της Καθολικής Εκκλησίας.
Νίκος Καρράς

Ο Νίκος Καρράς (1922-2008) γεννήθηκε στον Πόρο και ήταν δημοσιογράφος και αγωνιστής της Εθνικής Αντίστασης μέσα από τις γραμμές της ΕΠΟΝ και αργότερα ως καπετάνιος του ΕΛΑΣ. Στον αγώνα συμμετείχαν και τ' αδέρφια του Σταύρος, Κατίνα και Μαρία.

Το 1939, ο Νίκος Καρράς εισήλθε στη σχολή Πολιτικών Μηχανικών του Εθνικού Μετσόβιου Πολυτεχνείου, εγκατέλειψε όμως τις σπουδές του για να λάβει μέρος στην Εθνική Αντίσταση, και επέστρεψε στο ΕΜΠ το 1977 οπότε και πήρε το πτυχίο του. Το 1987 κυκλοφόρησε το βιβλίο του με τίτλο : "Το πραγματικό κίνημα ή Για ποια επανάσταση μιλάμε" (εκδόσεις Οδυσσέας). Παντρεύτηκε την Μαρία Καρρά-Σταματιάδου με την οποία και απέκτησε μια κόρη.
Άγιος Αρσένιος ο Καππαδόκης

Ο Άγιος Αρσένιος ο Καππαδόκης (περ.1840 - 10 Νοεμβρίου 1924) ήταν αρχιμανδρίτης από το χωριό Φάρασα (ή Βαρασός) της Καππαδοκίας. Τιμάται ως άγιος από την Ορθόδοξη εκκλησία, σύμφωνα με τη Συνοδική Πράξη της 11ης Φεβρουαρίου 1986.
Α.Σ. Νέστος Χρυσούπολης

Ο Α.Σ. Νέστος Χρυσούπολης είναι αθλητικό σωματείο στη Χρυσούπολη του νομού Καβάλας. Ιδρύθηκε το 1930. Δραστηριοποιείται στο άθλημα του ποδοσφαίρου, ενώ στο παρελθόν διέθετε και σκακιστικό τμήμα.

Η ποδοσφαιρική ομάδα του Νέστου έφτασε στο απόγειο των διακρίσεων της κατά τη δεκαετία του '70, όταν έλαβε μέρος στο πρωτάθλημα της Β΄ Εθνικής κατηγορίας.
Σάις

Η Σάις ή Sa el-Hagar ήταν πόλη της αρχαίας Αιγύπτου στο δυτικό Δέλτα του Νείλου, στον κανωπικό βραχίονα του Νείλου. Ήταν η πρωτεύουσα της Sap-Meh, πέμπτης νομής της Κάτω Αιγύπτου, και έγινε διοικητική βάση κατά τη διάρκεια της 24ης Δυναστείας (περ. 732 –720 π.Χ.) και της Σαϊτικής 26ης Δυναστείας (664–525 π.Χ.), κατά την Ύστερη περίοδο. Το αρχαίο αιγυπτιακό όνομά της ήταν Zau.
Ζούσιε Φερέιρα Βιέιρα

Ο Ζούσιε, ή Ζούσιε Φερέιρα Βιέιρα, όπως είναι το πραγματικό του όνομα, είναι ένας Βραζιλιάνος ποδοσφαιριστής που αγωνίζεται στην γαλλική Ζιροντέν Μπορντό, και ο οποίος έχει γεννηθεί στις 19 Σεπτεμβρίου 1983 στην Νόβα Βενέσια (Βραζιλία).
Όρος Καμερούν

thumb|250px|Κρατήρες στην κορυφή του όρους Καμερούν μετά την έκρηξη του 2000
Το όρος Καμερούν όπως φαίνεται από την [[Μπουέα]].
Το όρος Καμερούν ("Cameroon") είναι ενεργό ηφαίστειο στο Καμερούν, κοντά στον κόλπο της Γουινέας, στο δυτικό μέρος της χώρας. Ανήκει σε μια ακανόνιστη σειρά από βουνά, λόφους και οροπέδια, γνωστή ως "Οροσειρά του Καμερούν", η οποία εκτείνεται από την ακτή μέχρι τη λίμνη Τσαντ και βρίσκεται στην ηφαιστειακή γραμμή του Καμερούν, στην οποία βρίσκεται και η λίμνη Νίος. Το ύψος του ηφαίστειου μεταβάλλεται μετά από κάθε έκρηξη. Σήμερα υπολογίζεται σε 4.040 μέτρα, ενώ συχνά δίνεται η τιμή των 4.095 μέτρων. Η τελευταία έκρηξή του έλαβε χώρα το 2012.

Το Καμερούν δεν πρόκειται στην πραγματικότητα για ένα μόνο ηφαίστειο, αλλά για περισσότερους από 100 ηφαιστειακούς κώνους που βρίσκονται σε ένα τεκτονικό κέρατο, ένα ύψωμα που δημιουργήθηκε από τη δράση δύο παράλληλων ρηγμάτων. Το όρος Καμερούν είναι ένα από τα μεγαλύτερα ηφαίστεια της Αφρικής και είναι επίσης το ψηλότερο βουνό στην δυτική υποσαχάρια Αφρική. Έχει όγκο 1.400 κυβικά χιλιόμετρα. Το σχήμα του είναι ελλειπτικό, με μήκος 50 χιλιόμετρα και πλάτος 35. Το ηφαίστειο περιβάλλεται από προκάμβρια μεταμορφωσιγενή πετρώματα που καλύπτονται από ιζήματα του τριτογενούς και του τεταρτογενούς. Στα νότια της κύριας κορυφής, κοντά στη θάλασσα βρίσκεται μια μεγάλη δορυφορική κορυφή, γνωστή ως "Εντίντε" ή "Μικρό Όρος Καμερούν", η οποία έχει ύψος 1.713 μέτρα.

Η πρώτη περιγραφή του βουνού, καθώς και μιας έκρηξής του, γίνεται τον 5ο αιώνα π.Χ. από τον Άννονα, ο οποίος έκανε το περίπλου της Αφρικής. Η επόμενη καταγραφή σχετικά με το ηφαίστειο ήταν τις αρχές του 19ου αιώνα με μια μεγάλη έκρηξη στις πλαγιές του βουνού. Οι περισσότερες εκρήξεις του 19ου αιώνα έχουν περιγραφεί ασαφώς. Οι εκρήξεις του 20ου αιώνα είναι πιο καλά καταγεγραμμένες. Το ηφαίστειο εξερράγει το 1909, 1922, 1925, 1954, 1955, 1982, 1989, 1999, 2000 και 2012. Η λάβα από την έκρηξη του 1922 έφτασε μέχρι τη θάλασσα.

Σήμερα, οι κίνδυνοι που εγκυμονεί το όρος Καμερούν είναι οι ροές λάβας. Τα λαχάρ θα ήταν επικίνδυνα κατά την εποχή των Παγετώνων, καθώς έχουν βρεθεί μεγάλες αποθέσεις λαχάρ, όμως σήμερα δεν υπάρχει τέτοιος κίνδυνος.
P.I.G.S.

P.I.G.S. (στην ελληνική γλώσσα «Γουρούνια») είναι αρκτικόλεξο το οποίο χρησιμοποιείται από δυτικοευρωπαίους και γενικά αγγλοσάξονες επενδυτές και σχολιαστές της χρηματιστηριακής κοινότητας προκειμένου να χαρακτηρίσουν αρνητικά τους λαούς της Πορτογαλίας (Portugal), της Ιταλίας (Ιtaly), της Ελλάδας (Greece) και της Ισπανίας (Spain) ως υπαίτιους της οικονομικής κρίσης. Συνιστά δε, πέρα από το καταφανώς προσβλητικό περιεχόμενο του, ένα μέσο απαξίωσης των λαών του ευρωπαϊκού Νότου το οποίο αγγίζει το φαινόμενο αμφισβήτησης της ανθρώπινης υπόστασης του συνανθρώπου. Ο όρος επινοήθηκε με στόχο τη «φωτογράφιση» λαών, κυβερνήσεων και τακτικών ως πρωτεργατών της κρίσης –η οποία ούτως ή άλλως ξεκίνησε σαν πρόβλημα της κτηματαγοράς των ΗΠΑ– και εγκυμονεί κινδύνους εμφάνισης, αποδοχής ή και ενθάρρυνσης βίαιων, ρατσιστικών συμπεριφορών.
Κωνσταντίνος Γράψας

Ο Κωνσταντίνος Γράψας (1899-1948) ήταν συγγραφέας και εκδότης. Εργάστηκε ως υπάλληλος στη διεύθυνση των νομοπαρασκευαστικών και νομοθετικων εργασιών της Βουλής, ενώ διετέλεσε και διευθυντής της. Μετέφρασε στη δημοτική τα Ειδύλλια του Θεοκρίτου και την Οδύσσεια του Ομήρου. Έγραψε επίσης ποιήματα, ενώ υπήρξε ο εκδότης της Ελληνικής Πολιτικής Εγκυκλοπαίδειας (1938).
Γιάννης Βαρδής

Ο Γιάννης Βαρδής (29 Μαρτίου 1974, Αθήνα) είναι Έλληνας μουσικοσυνθέτης και τραγουδιστής, και ο γιος του Αντώνη Βαρδή.
Κομήτης Χιακουτάκε

Ο Κομήτης Χιακουτάκε (Hyakutake), που φέρει τα διακριτικά C/1996 B2, είναι ένας κομήτης που πέρασε κοντά από τη Γη τον Μάρτιο του 1996 σε μία από τις εγγύτερες προσεγγίσεις κομήτη των τελευταίων 200 ετών. Ανακαλύφθηκε στις 31 Ιανουαρίου του ίδιου έτους και έγινε γνωστός ως ο «Μέγας Κομήτης του 1996». Υπήρξε εντυπωσιακός σε φαινόμενες διαστάσεις για λίγες ημέρες και ήταν ορατός με γυμνό μάτι, αλλά η φήμη του επισκιάσθηκε από τον Κομήτη Χέιλ-Μποπ, που, αν και είχε ανακαλυφθεί από το 1995, κυριάρχησε με τη λαμπρότητά του στο εσωτερικό Ηλιακό Σύστημα ένα χρόνο αργότερα από τον Χιακουτάκε και επί πολλούς μήνες.

Οι επιστημονικές παρατηρήσεις του Κομήτη Χιακουτάκε οδήγησαν σε αρκετές ανακαλύψεις σχετικά με τους κομήτες. Η πλέον απροσδόκητη για τους ειδικούς ήταν η πρώτη ανακάλυψη εκπομπής ακτίνων X από κομήτη. To διαστημόπλοιο "Ulysses" πέρασε χωρίς να είναι προσχεδιασμένο κάτι τέτοιο μέσα από την ουρά του σε απόσταση άνω των 500 εκατομμυρίων χιλιομέτρων από τον πυρήνα του, αποδεικνύοντας έτσι ότι ο Χιακουτάκε είχε τη μακρύτερη ουρά που είναι γνωστή για κομήτη.

Ο Χιακουτάκε είναι ένας κομήτης μακράς περιόδου. Πριν από την τελευταία διέλευσή του από την εσωτερική περιοχή του Ηλιακού Συστήματος, η περίοδος περιφοράς του γύρω από τον Ήλιο ήταν περίπου 17 χιλιάδες χρόνια, αλλά οι βαρυτικές παρέλξεις των μεγάλων πλανητών μετέβαλαν την τροχιά του και αύξησαν αυτή την περίοδο σε 70.000 έτη. Λόγω της μη τυπικής χημικής σύστασης του κομήτη σε σχέση με τους υπόλοιπους στο Ηλιακό Σύστημα έχει προταθεί πως πιθανώς να πρόκειται για πρώην διαστρικό κομήτη.
Γκούναρ Άντερσον

Ο Γκούναρ Άντερσον (14 Αυγούστου 1928 – 1 Οκτωβρίου 1969) ήταν ένας ποδοσφαιριστής από την Σουηδία. Είναι ευρέως γνωστός ως ένας από τους κορυφαίους επιθετικούς στην ιστορία της Ολιμπίκ Μαρσέιγ, μαζί με τους Γιόζιπ Σκόμπλαρ και Ζαν-Πιέρ Παπέν.

Ξεκίνησε την καριέρα του ως ποδοσφαιριστής από την Σουηδία, όπου και έλαβε το παρατσούκλι "Säffle", προτού αγωνιστεί στην Δανική Κοπεγχάγη Μπόλντκλουμπ, απ'όπου μεταγράφηκε στην Ολιμπίκ Μαρσέιγ, όπου έγινε παίκτης-κλειδί για την ομάδα της Μασσαλίας, πετυχαίνοντας 169 τέρματα σε 220 αναμετρήσεις για την Ντιβιζιόν 1. Με την "l'OM" αναδείχτηκε επίσης Πρώτος σκόρερ της Ντιβιζόν 1 την σεζόν 1951–1952 και 1952–1953 και φιναλίστ στο Κύπελλο Γαλλίας της σεζόν 1953–1954. Αγωνίστηκε επίσης και για άλλες γαλλικές ομάδες όπως οι Ζιροντέν Μπορντό και ΑΣ Αιξ.

Παρά την επιτυχία του στην Γαλλία, δεν αγωνίστηκε ποτέ με την Εθνική Σουηδίας, καθώς υπήρχε νόμος όπου απαγόρευε την κλήση παικτών εκτός Σουηδίας, όπως ο Άντερσον και ο Γκούναρ Νόρνταλ. Όμως, καθώς έλαβε την γαλλική υπηκοότητα το 1954, αγωνίστηκε μία φορά με την Εθνική Γαλλίας Β', αλλά απογοήτευσε με την εμφάνισή του και έκτοτε δεν ξανακλήθηκε.

Πέθανε το 1969, καθώς κατευθυνόταν στο Σταντ Βελοντρόμ, για να παρακολουθήσει μια αναμέτρηση απέναντι στην Ντούκλα Πράγας για το Κύπελλο Κυπελλούχων της σεζόν 1969–70. Παραμένει μέχρι και σήμερα ένας από τους μεγαλύτερους ποδοσφαιριστές που να έχουν αγωνιστεί με την "l'OM" και ένας από τους αγαπημένους των οπαδών.
Ράτκο Μλάντιτς

Ο Ράτκο Μλάντιτς (Ратко Младић) (γεν. 12 Μαρτίου 1942 ή 1943) ήταν αρχηγός του στρατού των Σερβοβόσνιων στη διάρκεια του πολέμου στη Βοσνία (1992-1995). Μετά το τέλος του πολέμου, δικάστηκε και βρέθηκε ένοχος από το Διεθνές Ποινικό Δικαστήριο της Χάγης για τα εγκλήματα στην πρώην Γιουγκοσλαβία για γενοκτονία, εγκλήματα πολέμου και εγκλήματα κατά τις ανθρωπότητας, μεταξύ άλλων για τον ρόλο του στην πολύμηνη πολιορκία του Σαράγεβο και κυρίως για τη Σφαγή της Σρεμπρένιτσα τον Ιούλιο του 1995.
Πιέρο ντέλλα Φραντσέσκα

Ο Πιέρο ντέλλα Φραντσέσκα ("Piero della Francesca", 1412 – 12 Οκτωβρίου 1492) ήταν Ιταλός ζωγράφος της πρώιμης Αναγέννησης. Ήταν επίσης γνωστός στους συγχρόνους του και ως μαθηματικός-γεωμέτρης. Η ζωγραφική του χαρακτηρίζεται από την ηρεμία των χρωμάτων της και τις γεωμετρικές φόρμες, ειδικά ως προς την προοπτική της. Η επίδρασή του σε μεταγενέστερους καλλιτέχνες, όπως ο Λούκα Σινιορέλλι και Πιέτρο Περουτζίνο, είναι εμφανής.
Άλμπερτ Μπαντούρα

Ο Άλμπερτ Μπαντούρα ("Albert Bandura", 4 Δεκεμβρίου 1925) είναι Καναδός ψυχολόγος και καθηγητής στο Πανεπιστήμιο του Στάνφορντ ("David Starr Jordan Professor Emeritus of Social Science in Psychology at Stanford University"). Κατά τη διάρκεια της καριέρας του, που κρατάει σχεδόν έξι δεκαετίες, ο Μπαντούρα συνέβαλε σημαντικά σε πολλούς τομείς της ψυχολογίας, όπως την κοινωνικογνωστική θεωρία, τη θεραπεία και την ψυχολογία της προσωπικότητας, και επηρέασε τη μετάβαση μεταξύ συμπεριφορισμού και γνωστικής ψυχολογίας. Είναι γνωστός ως ο εισηγητής της θεωρίας κοινωνικής μάθησης και της θεωρίας αυτοαποτελεσματικότητας και είναι υπεύθυνος για το πείραμα του 1961 με την κούκλα Μπόμπο ("Bobo Doll experiment)".

Μια έρευνα το 2002 κατέταξε το Μπαντούρα ως τον τέταρτο πιο συχνά επικαλούμενο ψυχολόγο όλων των εποχών, πίσω από τον Μπ.Φ.Σκίνερ ("B.F.Skinner"), τον Σίγκμουντ Φρόυντ ("Sigmund Freud") και τον Ζαν Πιαζέ ("Jean Piaget"), και ως τον πιο επικαλούμενο εν ζωή. Ο Μπαντούρα περιγράφεται ως ο σπουδαιότερος εν ζωή ψυχολόγος και ένας απ’ τους πιο σημαίνοντες ψυχολόγους όλων των εποχών.

Το 2008 ο Μπαντούρα κέρδισε το βραβείο "Grawemeyer" στην Ψυχολογία.
Μουσείο του Ισραήλ

<br>
Το Μουσείο του Ισραήλ στην Ιερουσαλήμ (Εβραϊκά : מוזיאון ישראל, ירושלים, Muze'on Yisrael, Yerushalayim) ιδρύθηκε το 1965 ως εθνικό μουσείο του Ισραήλ. Βρίσκεται σε έναν λόφο στην γειτονιά Givat Ram της Ιερουσαλήμ, κοντά στην Κνεσέτ, το Ισραηλινό Ανώτατο Δικαστήριο, και το Εβραϊκό Πανεπιστήμιο της Ιερουσαλήμ. Το Μουσείο διαθέτει μεγάλη συλλογή βιβλικής αρχαιολογίας, εθνογραφία, έργα τέχνης, αντικείμενα από την Αφρική, τη Βόρεια και Νότια Αμερική, Ωκεανία και την Ανατολή, σπάνια χειρόγραφα, αρχαίο γυαλί και γλυπτική. Ο διευθυντής του μουσείου είναι ο Τζέιμς Σνάιντερ, πρώην Αναπληρωτής Διευθυντής του Μουσείου Μοντέρνας Τέχνης της Νέας Υόρκης, ο οποίος διορίστηκε το 1997. Το μουσείο καλύπτει περίπου 50.000 τετραγωνικά μέτρα. Προσελκύει 800.000 επισκέπτες ετησίως, συμπεριλαμβανομένων 100.000 παιδιών στην πτέρυγα της νεολαίας. Βρίσκεται κοντά στο Εθνικό Campus για την Αρχαιολογία του Ισραήλ και στο Μουσείο βιβλικών λαών.
Ιωσήφ Λιμπεράλης

Ο Τζουζέπε Λιμπεράλι ("Giuseppe Liberali", Κέρκυρα, 1820 - Ζάκυνθος, 17 Σεπτεμβρίου 1899), γνωστός και ως Ιωσήφ Λιμπεράλης ή Λιβεράλης ή Ελευθεριάδης, ήταν Έλληνας ιταλικής καταγωγής συνθέτης, δάσκαλος μουσικής, ιμπρεσάριος, σκακιστής και συνθέτης σκακιστικών προβλημάτων.

Γεννήθηκε στην Κέρκυρα το 1820 και ήταν γιος του Ιταλού αρχιμουσικού του Βρετανικού στρατού Ντομένικο Λιμπεράλι (Domenico Liberalli) και της Ζακυνθινής Αικατερίνης Μιλιοράτη. Είχε άλλα δύο αδέλφια, μία μικρότερη αδελφή και έναν μεγαλύτερο αδελφό τον Αντώνιο επίσης γνωστό μουσικοσυνθέτη. Το 1825 η οικογένεια , η μητέρα είχε πεθάνει την ίδιο έτος, μετακόμισε στο Μάντσεστερ όπου είχε μετατεθεί ο πατέρας. Λίγο καιρό αργότερα πέθανε και ο πατέρας και τα τρία αδέλφια τα μεγάλωσε η θεία τους , μάλιστα το 1828 επέστρεψαν στην Ελλάδα και στην Ζάκυνθο.

Ο Ιωσήφ πήρε τα πρώτα του μαθήματα μουσικής από τον αδελφό του Αντώνιο ενώ σπούδασε στο Ωδείο Σαν Πιέτρο της Νάπολης και στο Ωδείο του Μιλάνου. Υπηρξε, επίσης, μαθητής του Νικόλαου Χαλικιόπουλου Μάντζαρου. Από το 1840 δίδασκε πιάνο στην Κέρκυρα και έγινε αρχιμουσικός μπάντας της κερκυραϊκής Φιλαρμονικής (1842-1852). Επίσης, επί σειρά ετών υπήρξε ιμπρεσάριος του θεάτρου San Giacomo της Κέρκυρας. Στον Ιωσήφ Λιμπεράλη οφείλεται και η σύνθεση των παλαιότερων έργων ελληνικής πιανιστικής μουσικής "εθνικού χαρακτήρα", στα οποία γίνεται εκτεταμένη χρήση του φολκλορικού στοιχείου. Το γνωστότερο είναι το "Ξύπνημα του Κλέφτη", το οποίο τυπώθηκε στο Μιλάνο το 1849. Το 1852 παντρεύτηκε με την Ζακυνθινή Αικατερίνη Χαριάτη και εγκαταστάθηκε στην Ζάκυνθο όπου συνέχισε να διδάσκει πιάνο. Το 1870 μετακόμισε στην Πάτρα όπου κι εκεί έκανε μαθήματα πιάνου . Στην Πάτρα ο Λιμπεράλης έκανε προσπάθειες για την δημιουργία φιλαρμονικής μπάντας και το 1886 ήταν μέλος της επιτροπής για την δημιουργία δημοτικής μπάντας. 

Συνέθεσε πολλά έργα, σήμερα είναι γνωστά 17 έργα για πιάνο , όπερες (και μάλιστα 'εθνικού χαρακτήρα' με πλοκές αναφερόμενες στην επανάσταση του 1821), μελοποίησε πολλά εμβατήρια ανάμεσα τους και τον ύμνο του Παναχαϊκού ΓΣ, από τα έργα του σώζονται τμήματα.

Εκτός από μουσικοσυνθέτης ο Λιμπεράλης ήταν σκακιστής και συνθέτης σκακιστικών προβλημάτων. Ήταν ο πρώτος Έλληνας που δημοσίευσε από τον ελλαδικό χώρο σκακιστικά προβλήματα σε σκακιστικά περιοδικά άλλων χωρών πάνω από μία εικοσαετία . Δημοσίευσε πάνω από 60 σκακιστικά προβλήματα πολλά από τα οποία διασώζονται και σήμερα, είχε πάρει μέρος και στον διαγωνισμό του σκακιστικού συνεδρίου της Νέας Υόρκης το 1880. Ήταν μέλος του Κύκλου των σκακιστών της Πάτρας που έδρασε τον 19ο αιώνα . 

Ο Ιωσήφ επέστρεψε στην Ζάκυνθο το 1886 και πέθανε το 1899, παιδιά του ήταν ο Αντώνιος , ο Ευστάθιος και η Μαρία.
Γιάννης Βαρβέρης

Ο Γιάννης Βαρβέρης (Αθήνα, 1955 - 25 Μαΐου 2011) ήταν Έλληνας ποιητής της γενιάς του '70, κριτικός, δοκιμιογράφος και μεταφραστής. Σπούδασε νομική στο Πανεπιστήμιο Αθηνών και εργάστηκε στο Υπουργείο Εξωτερικών. Στράφηκε στη λογοτεχνία, εκδίδοντας επτά ποιητικά έργα και μεταφράσεις από την Αττική Κωμωδία και την ξένη λογοτεχνία. Ανθολογημένη η ποίησή του έχει μεταφραστεί σε αρκετές γλώσσες, όπως είναι η αγγλική, η γαλλική, η γερμανική, η ιταλική, η ισπανική και η ρουμανική.
Κόμμα Μετριοπαθών

Το Κόμμα Μετριοπαθών (Σουηδικά: "Moderata samlingspartiet:" "η Μέτριο Κόμμα συνασπισμού", αναφέρεται συνήθως στα σουηδικά ως "Moderaterna:" "οι Συντηρητικοί") είναι ένα σουηδικό κεντροδεξιό, φιλελεύθερο συντηρητικό πολιτικό κόμμα. Το κόμμα ιδρύθηκε στις 17 Οκτωβρίου του 1904 στη Στοκχόλμη ως "Allmänna valmansförbundet" από μια ομάδα συντηρητικών στο Σουηδικό κοινοβούλιο.Το κόμμα είχε άλλα δύο ονόματα κατά τη διάρκεια της ιστορίας του: ο "Εθνικός Οργανισμός της Δεξιάς" ("Högerns riksorganisation") (1938-1952) και το "Δεξιό Κόμμα" ("Högerpartiet") (1952-1969). Πρόεδρος του κόμματος είναι η Άννα Κίνμπεργκ Μπάτρα από τις 10 Ιανουαρίου 2015.

Το Κόμμα των Μετριοπαθών είναι μέλος του Ευρωπαϊκού Λαϊκού Κόμματος(EPP) και της Διεθνούς Ένωσης Δημοκρατικών(IDU).

Το Μάρτιο του 2010, "οι Συντηρητικοί" μέτρησαν 55,612 μέλη που το κάνουν το δεύτερο μεγαλύτερο σε μέλη, πολιτικό κόμμα στη Σουηδία.
Born This Way

Το Born This Way είναι το δεύτερο studio album της Αμερικανίδας τραγουδίστριας Lady Gaga. Το άλμπουμ κυκλοφόρησε επίσημα στις 23 Μαΐου του 2011 από την Interscope Records. Ως προς το περιεχόμενο, το άλμπουμ είναι εμπνευσμένο και επηρεασμένο από πληθώρα κοινωνικών θεμάτων, με ιδιαίτερες αναφορές σε θέματα όπως η ομοφυλοφιλία, ο φεμινισμός και η θρησκεία, μεταξύ πολλών άλλων. Μουσικά, ο δίσκος δέχεται έντονες επιρροές από αυθεντική ποπ μουσική της δεκαετίας του 80, ενώ είναι εμφανής η ενσωμάτωση άλλων μουσικών ειδών, μέσω της χρήσης στοιχείων από heavy metal, opera και jazz.

Την ομάδα παραγωγής αποτελούν οι Lady Gaga, Fernando Garibay, RedOne, Jeppe Laursen, και DJ White Shadow μεταξύ άλλων. Ο τίτλος αποκαλύφθηκε το Σεπτέμβριο του 2010 στα μουσικά βραβεία MTV Video Music Awards. Οι ηχογραφήσεις έγιναν σε διάφορα studio ηχογράφησης. Μία εβδομάδα ακριβώς πριν από την κυκλοφορία του δίσκου, το περιεχόμενο διέρρευσε στο Διαδίκτυο, αλλά σύντομα διαγράφηκε λόγω παραβίασης πνευματικών δικαιωμάτων.

Ο δίσκος δέχτηκε θετικά σχόλια από τους σύγχρονους μουσικούς κριτικούς, οι οποίοι κέντρισαν το ενδιαφέρον τους στα φωνητικά της Lady Gaga και την εναλλαγή διάφορων μουσικών ειδών κατά την διάρκεια του δίσκου. Τα 2 πρώτα singles, "Born This Way" και "Judas" γνώρισαν επιτυχία διεθνώς. Το 1ο single συγκεκριμένα, το ομώνυμο τραγούδι Born This Way, έφτασε στην κορυφή των charts σε 18 χώρες, μεταξύ των οποίων και οι ΗΠΑ, και μέχρι το 2015 είχε πουλήσει πάνω από 9,100,000 αντίτυπα, κάτι που το κατατάσει στα best-selling singles of all time. Επίσης, το τραγούδι κατάφερε να πουλήσει 1 εκατομμύρια ψηφιακά αντίτυπα μέσα στις 5 πρώτες μέρες της κυκλοφορίας του στο ηλεκτρονικό κατάστημα iTunes. Τρίτο single ανακοινώθηκε πως είναι το "The Edge Of Glory". Τα τραγούδια του δίσκου κυκλοφόρησαν επίσης μέσα από το γνωστό παιχνίδι Farmville, μία εβδομάδα πριν τη κυκλοφορία του δίσκου.
Mazda MX-3

Το Mazda MX-3 ήταν ένα 3-πορτο 4-θέσιο σπορ αυτοκίνητο, που παρήχθη από την ιαπωνική αυτοκινητοβιομηχανία Mazda, από τον Σεπτέμβριο του 1991 έως το 1998. Βασίστηκε στην πλατφόρμα EC, που χρησιμοποιήθηκε και για το μικρομεσαίο οικογενειακό Mazda 323 της κατηγορίας C.
Έντα Μόζερ

Η Έντα Μόζερ (γερμανικά: "Edda Moser"), γεννημένη στις 27 Οκτωβρίου 1938, είναι Γερμανίδα υψίφωνος, μια από τις επιφανέστερες και πιο πολύπλευρες των τελευταίων δεκαετιών του 20ου αιώνα. Υπήρξε αποτελεσματική σε οπερατικούς ρόλους του κλασικού ρεπερτορίου, όπως για παράδειγμα του Μότσαρτ, του Βάγκνερ και του Πουτσίνι, καθώς και σε σύγχρονα έργα, όπως των δημιουργών Λουίτζι Νόνο, Βόλφγκανγκ Φόρτνερ και Μπερντ Αλόις Ζίμερμαν. Η φωνή της χαρακτηρίστηκε από τους ειδικούς ιδιαίτερα δυναμική, ικανή να υιοθετεί τόσο τις τεχνοτροπίες μιας κολορατούρα όσο και μιας λυρικο-δραματικής σοπράνο.
Γ΄ κατηγορία ποδοσφαίρου ανδρών Κύπρου 2011-12

Η Γ΄ κατηγορία ποδοσφαίρου ανδρών Κύπρου 2011-12 ήταν η 41η έκδοση της Γ΄ κατηγορίας ποδοσφαίρου της Κύπρου. Το πρωτάθλημα κέρδισε η ΑΕΚ Κουκλιών για 1η φορά στην ιστορία της.
Δημήτριος Γκογκολάκης

Ο Δημήτριος Γκογκολάκης, γνωστός με το ψευδώνυμο Καπετάν Μητρούσης (Μητρούσι Σερρών, Δεκαετία 1880 - Σέρρες, 14 Ιουλίου 1907), ήταν σημαντικός Μακεδονομάχος οπλαρχηγός από το Χομονδό (Μητρούσι) Σερρών.
Βασίλης Ορφανός

Ο Βασίλης Ορφανός είναι Έλληνας πρωταθλητής οδηγός αγωνιστικών μοτοσυκλετών. Γεννήθηκε στην Αθήνα στις 23 Ιανουαρίου 1973 και κατάγεται από την Όλυμπο της Καρπάθου. 

Έχει συμμετάσχει σε πληθώρα αγώνων στην Ελλάδα κατακτώντας εγχώριους τίτλους ως πρωταθλητής Ελλάδος (1991, 1995,1996,1997,1998).

Δοκίμασε τις δυνάμεις του στο παγκόσμιο πρωτάθλημα Εντούρο όπου κατάφερε να διακριθεί τερματίζοντας 15ος το 1995 και 12ος το 1997. Είναι ο πρώτος Έλληνας που συμμετείχε, τερμάτισε και νίκησε στη παρθενική του εμφάνιση στο Ράλι Ντακάρ του 2003, στην κατηγορία των 400 cc.
Πρώτη φορά η Ελληνική σημαία κυμάτισε στο βάθρο του δυσκολότερου αγώνα Ράλι raid του κόσμου.
Έχει συμμετοχές σε αγώνες Παρίσι-Ντακάρ το 2004, 2005, 2008, 2009, 2011

Παράλληλα με την αγωνιστική πορεία, ολοκληρώνει τις σπουδές του ως Μηχανολόγος Μηχανικός.
Δ΄ κατηγορία ποδοσφαίρου ανδρών Κύπρου 2011-12

Η Δ΄ κατηγορία ποδοσφαίρου ανδρών Κύπρου 2011-12 ήταν η 27η έκδοση της Δ΄ κατηγορίας ποδοσφαίρου της Κύπρου. Το πρωτάθλημα κέρδισε ο Διγενής Βορόκλινης για 2η φορά στην ιστορία του.
1154 Αστρονομία

Ο 1154 Αστρονομία (Astronomia) είναι ένας σκουρόχρωμος αστεροειδής που περιφέρεται στην εξωτερική περιοχή της Κύριας Ζώνης Αστεροειδών και έχει απόλυτο μέγεθος (όπως ορίζεται για το Ηλιακό Σύστημα) 10,311. Ανακαλύφθηκε στις 8 Φεβρουαρίου 1927 από τον Γερμανό αστρονόμο Καρλ Ράινμουτ, που παρατηρούσε από τη Χαϊδελβέργη, και πήρε το όνομά του προς τιμή της επιστήμης της Αστρονομίας (με την ελληνική λέξη για αυτή, και διεθνώς).
Πινακοθήκη Μοντέρνας Τέχνης Τέιτ

Η Πινακοθήκη Μοντέρνας Τέχνης Τέιτ (γνωστή και ως "Τέιτ Μόντερν", αγγλ. "Tate Modern") είναι μουσείο μοντέρνας τέχνης που βρίσκεται στην περιοχή Μπάνκσαϊντ του Λονδίνου, και αποτελεί μέρος του δικτύου μουσείων Τέιτ. Είναι η πιο δημοφιλής πινακοθήκη μοντέρνας τέχνης και το τρίτο δημοφιλέστερο μουσείο στην Αγγλία. Η Πινακοθήκη Μοντέρνας Τέχνης Τέιτ συνδέεται με την Πινακοθήκη Τέιτ με σκάφος, καθώς τα δυο μουσεία βρίσκονται στις όχθες του Τάμεση.